Omnibus presentes litteras inspecturis, Gaufridus de Capella, miles, salutem in Domino. Noverit universitas vestra quod religiosi viri abbas et conventus Sancti Benedicti Floriacensis quatuor arpenta terrae sitae apud locum qui vulgariter Ordebracia nuncupatur, in parochia de Bolliaco sita, cum aliis quatuor arpentis que a Gilone de Haiis, hospite ipsorum, ibidem comparavi, mihi et heredibus meis concesserunt in perpetuum possidenda, ita tamen quod de dictis arpentis, herbergagio meo, stagno meo pro majori parte et bosco quem emi a majore ipsorum de Bolliaco, apud dictum locum sitis, ego et successores mei abbatibus Floriacensibus qui pro tempore fuerunt homagium faciemus et ad feodum ligium tenebimus ab eisdem omnia supradicta, salva fide in quam domino regi et aliis dominis, ego tenebar ante susceptionem feodi supradicti. In cujus rei memoriam, presentes litteras sigilli mei feci munimine roborari. Datum anno Domini 1240, mense martio.